Missatge: Sony presenta la PS4, que arribarà per Nadal i costarà 399 eurosRedacció Actualitzat a les 10:26 h   11/06/2013La companyia Sony ja ha presentat la seva nova consola d'entreteniment: la PS4. Ho ha fet en el marc de la fira E3 de Los Angeles, la cita més important del sector del videojoc a nivell mundial. La companyia japonesa ha mostrat per primer cop la totalitat de la consola i ha anunciat que el preu de venda a Europa quan arribi per Nadal serà de 399 euros; 399 dòlars als Estats Units. El model de PS4 presentat és negre i rectangular, es pot posar en posició vertical o horitzontal i oferirà un catàleg d'un centenar de títols el primer any, dels 140 que està preparant. Entre els jocs que sortiran amb la PS4, hi ha el "Drive Club", "Killsone: Shadow Fall", "InFamous Secon son", "Mad Max" o "The Order: 1886". A més, no caldrà que es connecti a internet. En aquest sentit, el president CEO de Sony Computer Entertainment, Andrew House, ha explicat que la PS4 no necessitarà estar constantment en línia ni una autentificació constant de l'usuari. Així, la consola "no deixarà de funcionar si no es fa 'check-in' en 24 hores", ha assegurat. Amb la nova consola, Sony vol fer front a les novetats dels principals competidors, entre les quals l'XBox-One de Microsoft, que sortirà al mercat una mica abans i també per uns 100 euros més. L'esperada presentació de la consola s'ha pogut seguir a través d'UStream, Facebook i Google Plus.

Resposta: Algú sap per què tothom està tan enfadat amb Microsoft per la Xbox One i tothom diu que ja ha nascut sentenciada? Diria que té a veure amb que ha d'estar sempre connectada a Internet i que els jocs no els pots revendre o deixar a amics. És veritat o hi ha alguna cosa més?